
Pamirškite sausus, sprangius makaronus: valgykite kaip italai pasitelkę šias „Running Vitos“ gudrybes
Italija – makaronų pasaulio sostinė. Šioje šalyje jų galima rasti daugybę rūšių: spagečiai, lingviniai, ditaliniai, fuziliai, rigatoniai, fetučiniai ir t. t. Pasak lietuviško prekybos tinklo „Maxima“ kulinarinių idėjų partnerės Vitos Marijos Murėnaitės, jos skiriasi ne tik forma, bet ir skonio savybėmis bei suderinamumu su pačiais įvairiausiais padažais. Vieni geriau dera su lengvu pomidorų ar alyvuogių aliejaus padažu, kiti dėl savo formos pritaikyti tirštesniems, sodresniems padažams. Geriausia, kad visais jais galima mėgautis ir neiškeliavus iš Lietuvos – išskirtinis itališkos virtuvės įkvėptas asortimentas rugpjūtį džiugins visose „Maximos“ parduotuvėse. 
Italijos virtuvės žavesys, pasak Vitos Marijos Murėnaitės, slypi paprastume – tuo jį įsitikino praleidusi nemažai laiko šioje šalyje. Pavyzdžiui, vienas lengviausių ir tuo pačiu įspūdingiausių itališkos pastos patiekalų yra klasikinis Cacio e Pepe – makaronai su sūriu ir pipirais. 
„Tereikia kokybiškų makaronų, vandens, kuriame jie virė, maltų juodųjų pipirų ir avių pieno sūrio „Pecorino Romano“. Taip pat populiarūs ir kiti paprasti pastos receptai: makaronai su italų labai mėgstamu česnaku, aitriąja paprika, petražolėmis ir šlakeliu alyvuogių aliejaus. Arba makaronai su citrinų sultimis ir žievele, sviestu bei kaparėliais“, – pasakoja maisto tinklaraščio „Running Vita“ autorė. 
Makaronų forma – svarbu 
Gausi itališkos pastos įvairovė turi ir praktinę kulinarinę pusę: nuo jų formos ir paviršiaus gruoblėtumo priklauso, kaip „pagaus“ padažą ir kiek jo išlaikys su kiekvienu kąsniu. Pavyzdžiui, ilgieji spagečiai ir lingviniai gerai dera su glotnesniais, lengvesniais padažais, o trumpų ir raižytų makaronų grioveliai geriau išlaiko tirštesnį padažą, smulkius mėsos ar daržovių gabalėlius. 
Pavyzdžiui, „Barilla Al Bronzo“ makaronai gaminami tešlą spaudžiant per bronzines formas. Dėl šio proceso makaronų paviršius yra šiurkštesnis nei įprastų ir geriau sukimba su padažu. „Maximos“ ryšių su žiniasklaida vadovė priduria, kad tokios žinios itin pravarčios šiuo metu, kai prekybos tinkle vykstant teminiam Italijos mėnesiui, pirkėjų krepšeliuose karaliauja įvairiausių rūšių makaronai – jie, anot atstovės, yra tikras šio teminio mėnesio hitas.
„Suradus itališkos virtuvės įkvėptą receptą internete, svarbiausia pasitikrinti, kokia makaronų forma geriausiai išpildys patiekalą, koks padažas bus tinkamiausias. Tai padaryti lengva, kai lentynose karaliauja teminis Italijos asortimentas, kviečiantis pirkėjus drąsiai eksperimentuoti su Viduržemio jūros regiono virtuve. Viską, ko gali prireikti saulėtos Italijos įkvėptiems valgiams paruošti, paprasčiausiai galima rasti po vienu stogu. Be to, ribotam laikui pasiūlą papildęs šis teminis asortimentas gausus ne tik įvairiausių makaronų rūšių, padažų, bet ir kokybiško aliejaus, itališkų sūrių, mėsos gaminių, užkandžių ir kitų prekių pasirinkimo“, – sako E. Vareikytė.
Prekybos tinklo atstovė priduria, kad teminio asortimento produktai nebūtinai yra pagaminti Italijoje, tačiau visi leidžia namuose atkartoti būtent šios Viduržemio jūros šalies virtuvės skonius. Antrindama jai V. M. Murėnaitė priduria, kad šiame teminiame asortimente jau nusižiūrėjo vytintą tepamą nduja dešrą ir vytintą kiaulių žandų šoninę, itališkai vadinamą guanciale. Tik pastarąją maisto ekspertė pataria pakepinti bent jau kol pagels ar netgi paruduos, nes per trumpai apkepta ji valgant tampa „guminė“. 
„Kiaulių žandų šoninė yra mano absoliutus favoritas ruošiant Carbonara. Būtent kiaulių žandai kartu su avies pieno sūriu Pecorino Romano, kiaušinių tryniais ir juodaisiais pipirais yra tikrasis, originalus šio patiekalo receptas“, – pasakoja V. Murėnaitė. 
Italai brangina, lietuviai – išpila 
Tinklaraščio „Running Vita“ autorė V. M. Murėnaitė dalijasi ir gudrybėmis, kad klasikinę itališką pastą pavyktų paruošti taip, kad prašytų antros porcijos visa šeima. Pasak jos, bene didžiausia „nuodėmė“, kurią šioje srityje vis dar daro tautiečiai – iš karto išpila vandenį, kuriame makaronai virė. 
„Vandenyje ištirpęs krakmolas „nublizgina“ makaronus ir suteikia patiekalui ypatingo glotnumo bei sodrumo. Jį galima naudoti ir iš karto – pilant į padažą, kad šis būtų drėgnesnis – ir kitą dieną, makaronus šildant. Vos keli šaukštai virimo vandens ir vakarykščiai makaronai bus lyg ką tik pagaminti. Norint atsidėti likusius makaronus, juos iš karto po virimo reikia gerai nuplauti šaltu vandeniu ir apšlakstyti alyvuogių aliejumi, kad kitą dieną nebūtų sulipę ir pervirę“, – pataria V. M. Murėnaitė. 
Dar viena jos mėgstama ir dažnai naudojama itališkos virtuvės paslaptis – ančiuviai. Prieš dedant juos į padažą, ančiuvius pravartu pirmiausiai apkepti – ištirpę suteiks padažui nuostabiai sodrų, sūrstelėjusį ir šiek tiek paslaptingą skonį, leisiantį jau įprastus patiekalus atrasti visiškai naujai.
Nors dažnam tautiečiui makaronų patiekalai asocijuojasi su sūriu, pasak „Running Vitos“, jo reikia ne visada. Pavyzdžiui, ruošiant makaronus su žuvimi ar jūros gėrybėmis, sūris nėra būtinas, nes nustelbia švelnų pastarųjų skonį. Porą mėgstamų receptų maisto tinklaraštininkė dalijasi ir su „Maximos“ pirkėjais – išbandykite jos siūlomus itališkos pastos valgius su nduja ir tunu. 
Pasta su nduja dešra ir porais 
Pasak V. M. Murėnaitės, gaminant makaronus su nduja, svarbu įsivertinti, kad ji ganėtinai aštri. Prireikus, aštrumą galima „nugesinti“ grietinėle ar švelnesniu sūriu. Pagaminti šiam patiekalui reikės:
· 250 g spagečių arba lingvinių;
· 3–4 v. š. vytintos tepamos nduja dešros;
· 1 nedidelio poro;
· 200 ml riebios grietinėlės;
· 50 g kietojo Pecorino Romano sūrio;
· druskos, maltų juodųjų pipirų (pagal skonį).
Gaminimas. Užvirkite vandenį, pasūdykite, tada sudėkite makaronus. Jiems išvirus, nukoškite ir pasilikite puodelį virimo vandens. Į ant vidutinės kaitros įkaitintą keptuvę sudėkite nduja dešrą ir maišydami kepkite, kol dešra visiškai ištirps ir pradės skrusti. Suberkite smulkiai supjaustytą porą ir pakepinkite kelias minutes, kol suminkštės. Tada supilkite grietinėlę, palaukite, kol užvirs ir išjunkite kaitrą. Sudėkite makaronus, užpilkite keletą šaukštų makaronų virimo vandens ir viską kruopščiai išmaišykite. Patiekite, apibarstę tarkuotu sūriu. 
Makaronų salotos su tunu 
Jei makaronų pasigaminote per daug, iš jų kitą dieną vos per keliolika minučių galima pasigaminti gardžias salotas. Pasak „Maximos“ kulinarinių idėjų partnerės, skaniausia jomis mėgautis tiesiai iš dubens. Salotoms pagaminti reikės: 
· 200 g iš vakaro likusių virtų makaronų;
· 100 g konservuoto tuno;
· 1 raudonos saldžiosios paprikos;
· 0,5 romaninės salotos;
· 1 avokado;
· 2–3 trumpavaisių agurkų;
· 10 vyšninių pomidorų;
· 1 raudonojo svogūno;
· 2–3 v. š. majonezo (galima naudoti ir graikišką jogurtą);
· 1 a. š. garstyčių;
· druskos, citrininių pipirų (pagal skonį).
Gaminimas. Visas daržoves ir salotą smulkiai supjaustykite. Makaronus galite trumpai pašildyti su keliais šaukštais jų virimo vandens, bet puikiai tinka ir šalti. Į didelį indą sudėkite makaronus, pjaustytas daržoves, tuną, majonezą arba jogurtą, pagardinkite garstyčiomis bei kitais pasirinktais prieskoniais ir viską gerai išmaišykite. Skanaus! 

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:
El. paštas komunikacija@maxima.lt 

